CELEX: 62019TN0635
Language: sk
Date: 2019-09-25 00:00:00
Title: Vec T-635/19: Žaloba podaná 25. septembra 2019 – Fondazione Cassa di Risparmio di Pesaro a i./Komisia

11.11.2019   
            
            
               SK
            
            
               Úradný vestník Európskej únie
            
            
               C 383/72
            
         
      Žaloba podaná 25. septembra 2019 – Fondazione Cassa di Risparmio di Pesaro a i./Komisia
      (Vec T-635/19)
      (2019/C 383/80)
      Jazyk konania: taliančina
      
         Účastníci konania
      
      
         Žalobcovia: Fondazione Cassa di Risparmio di Pesaro (Pesaro, Taliansko), Montani Antaldi Srl (Pesaro), Fondazione Cassa di Risparmio di Fano (Fano, Taliansko), Fondazione Cassa di Risparmio di Jesi (Jesi, Taliansko), Fondazione Cassa di Risparmio della Provincia di Macerata (Macerata, Taliansko) (v zastúpení: A. Sandulli a B. Cimino, advokáti)
      
         Žalovaná: Európska komisia
      
         Návrhy
      
      Žalobcovia navrhujú, aby Všeobecný súd:
      
                  —
               
               
                  konštatoval a vyhlásil mimozmluvnú zodpovednosť Európskej komisie za to, že pomocou nezákonných pokynov uložených talianskym vnútroštátnym orgánom zabránila rekapitalizácii banky Banca delle Marche zo strany Fondo Interbancario italiano per Tutela dei Depositi (taliansky medzibankový fond na ochranu vkladov, FITD),
               
            
                  —
               
               
                  uložil Európskej komisii povinnosť nahradiť škodu spôsobenú žalobcom, vo výške určenej podľa kritérií uvedených v žalobe alebo iným spôsobom považovaným za spravodlivý,
               
            
                  —
               
               
                  uložil Európskej komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobcovia uvádzajú štyri žalobné dôvody.
      
                  1.
               
               
                  Prvý žalobný dôvod je založený na prípustnosti návrhu na náhradu škody.
                  
                              —
                           
                           
                              Žalobcovia tvrdia, že údajnú škodu možno pripísať európskej inštitúcii, aj keď opatrenia na riešenie problémov Banca [delle] Marche boli formálne prijaté vnútroštátnym orgánom. Banca d’Italia (talianska centrálna banka) v tejto súvislosti v skutočnosti vôbec neuplatnila diskrečnú právomoc, ale konala na základe presných pokynov vydaných Európskou komisiou. Okrem toho z dôvodu spôsobu, akým Komisia vykonávala svoju vlastnú právomoc, boli žalobcovia zbavení možnosti podať riadnu žalobu o neplatnosť pred Všeobecným súdom, a preto je žaloba o náhradu škody jedinou procesne možnou cestou.
                           
                        
            
                  2.
               
               
                  Druhý žalobný dôvod je založený na existencii závažného alebo zjavného porušenia európskeho práva.
                  
                              —
                           
                           
                              V tejto súvislosti tvrdia, že Európska komisia zabránila rekapitalizácii Banca [delle] Marche prostredníctvom FITD na základe predpokladu, že takýto zásah by predstavoval štátnu pomoc. Medzibankový fond je však súkromnoprávnym subjektom, ktorý využíva súkromné zdroje a nepodlieha kontrole žiadneho orgánu verejnej moci, ako to nedávno konštatoval Všeobecný súd vo veci Tercas/Komisia (spojené veci T-98/16, T-196/16 a T-198/16). Išlo teda o úplne zákonný spôsob záchrany podľa trhových pravidiel. Porušenie sa ukazuje ako závažné a zjavné z hľadiska jasného regulačného rámca v tejto oblasti, ustálenej judikatúry európskych súdov a neexistencie diskrečnej právomoci Európskej komisie.
                           
                        
            
                  3.
               
               
                  Tretí žalobný dôvod je založený na existencii škody.
                  
                              —
                           
                           
                              V tejto súvislosti tvrdia, že zistené konanie Európskej komisie bolo skutočnou a jedinou príčinou škody, ktorá vznikla žalobcom. Z procesných dokumentov totiž vyplýva, že: i) talianske orgány sa snažili o akékoľvek možné alternatívne riešenie situácie Banca delle Marche, ale bolo to znemožnené odporom Európskej komisie; ii) tieto alternatívne riešenia by výrazne obmedzili škodlivé účinky na akcionárov a držiteľov dlhopisov.
                           
                        
            
                  4.
               
               
                  Štvrtý žalobný dôvod je založený na vyčíslení škody.
                  
                              —
                           
                           
                              V tejto súvislosti tvrdia, že škoda je vyčíslená vzhľadom na zostatkovú hodnotu, ktorá by zostala podriadeným dlhopisom a akciám Banca [delle] Marche vo vlastníctve žalobcov, ak by sa namiesto prijatého riešenia uskutočnila rekapitalizácia banky zo strany FITD.